Julkisasiamiehen ratkaisuehdotus Léger 17 päivänä marraskuuta 1994. - Euroopan yhteisöjen komissio vastaan Belgian kuningaskunta. - Valtion jäsenyysvelvoitteiden noudattamatta jättäminen - Direktiivin täytäntöönpanon laiminlyönti. - Asia C-66/94.



Oikeustapauskokoelma 1995 sivu I-00149



Julkisasiamiehen ratkaisuehdotukset

1 Euroopan yhteisöjen komissio nosti yhteisöjen tuomioistuimen kirjaamoon 15.2.1994 jättämällään kannekirjelmällä EY:n perustamissopimuksen 169 artiklan perusteella kanteen, jossa vaaditaan sen toteamista, että jättäessään saattamatta direktiivien 64/432/ETY, 72/461/ETY ja 80/215/ETY muuttamisesta tiettyjen sikaruttoon liittyvien toimenpiteiden osalta 11 päivänä joulukuuta 1991 annetun neuvoston direktiivin 91/687/ETY(1) ja terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan ja lihavalmisteiden tuonnissa kolmansista maista annetun direktiivin 72/462/ETY muuttamisesta 11 päivänä joulukuuta 1991 annetun neuvoston direktiivin 91/688/ETY(2) noudattamisen edellyttämät lait, asetukset ja hallinnolliset määräykset voimaan ja/tai jättäessään ilmoittamatta ne komissiolle Belgian kuningaskunta on jättänyt täyttämättä sille mainittujen direktiivien toiseksi viimeisen artiklan sekä EY:n perustamissopimuksen 5 ja 189 artiklan mukaan kuuluvat velvollisuudet.

2 Asiassa ei kiistetä sitä, että edellä mainitut direktiivit piti panna Belgian kansallisessa oikeusjärjestyksessä täytäntöön viimeistään 1.7.1992(3).

3 Jäsenyysvelvoitteiden noudattamista koskeva valvontamenettely aloitettiin 14.10.1992 eikä komissio saanut Belgian hallitukselta minkäänlaista virallista vastausta viralliseen huomautukseensa eikä perusteltuun lausuntoonsa. Lisäksi komissiolle ei ollut annettu tiedoksi minkäänlaista seikkaa, jonka perusteella se olisi voinut päätellä, että kyseisten direktiivien täytäntöönpanon edellyttämiin toimenpiteisiin oli Belgian lainsäädännössä ryhdytty.

4 Antamassaan vastineessa Belgian hallitus ei kiistä jäsenyysvelvoitteiden noudattamatta jättämistä vaan tyytyy ilmoittamaan, että direktiivit valtionsisäisesti täytäntöön panevat säädökset ovat tekeillä, ja mainitsee antavansa yhteisöjen tuomioistuimelle tiedon heti, kun nämä ovat tulleet voimaan.

5 Yhteisöjen tuomioistuimen vakiintuneen oikeuskäytännön mukaan jäsenvaltio ei voi puolustautuakseen vedota valtion sisäisiin säännöksiin, käytäntöön tai olosuhteisiin, kun se on jättänyt yhteisöoikeuteen perustuvat velvollisuutensa täyttämättä(4).

6 Näin ollen on selvitetty komission väittämä Belgian kuningaskunnan jäsenyysvelvoitteiden noudattamatta jättäminen, jota Belgia ei myöskään ole kiistänyt.

7 Mielestäni yhteisöjen tuomioistuimen olisi ratkaistava asia siten, että se:

1) toteaisi, että jättäessään saattamatta direktiivien 64/432/ETY, 72/461/ETY ja 80/215/ETY muuttamisesta tiettyjen sikaruttoon liittyvien toimenpiteiden osalta 11 päivänä joulukuuta 1991 annetun neuvoston direktiivin 91/687/ETY ja terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan ja lihavalmisteiden tuonnissa kolmansista maista annetun direktiivin 72/462/ETY muuttamisesta 11 päivänä joulukuuta 1991 annetun neuvoston direktiivin 91/688/ETY noudattamisen edellyttämät lait, asetukset ja hallinnolliset määräykset voimaan ja/tai jättäessään ilmoittamatta ne komissiolle Belgian kuningaskunta on jättänyt täyttämättä sille mainittujen direktiivien toiseksi viimeisen artiklan sekä EY:n perustamissopimuksen 5 ja 189 artiklan mukaan kuuluvat velvollisuudet;

2) velvoittaisi Belgian kuningaskunnan korvaamaan oikeudenkäyntikulut.

(1) - EYVL L 377, s. 16.

(2) - EYVL L 377, s. 18.

(3) - Direktiivin 91/687/ETY 4 artiklan ensimmäinen kohta ja direktiivin 91/688/ETY 2 artiklan ensimmäinen kohta.

(4) - Asia C-303/93, komissio v. Italia, tuomio 18.5.1994 (Kok. 1994, s. I-1901).